Penganggur didakwa bunuh bapa kandung
IPOH: Seorang penganggur dihadapkan ke Mahkamah Majistret di sini semalam atas pertuduhan membunuh bapa kandungnya,di sebuah rumah di Jalan Besar K/B Gunung Rapat dua minggu lalu. Tertuduh, Pang Kar Foong, 49, dilihat tenang ketika pertuduhan dibacakan di hadapan Majistret Noor Azreen Liana Mohd Darus, bagaimanapun, tiada pengakuan direkodkan. Berdasarkan kertas pertuduhan,lelaki itu didakwa dengan sengaja melakukan bunuh dengan menyebabkan kematian kepada Pang Ket Tai, 75, menggunakan botol dan serpihan botol kicap di dalam sebuah rumah di Jalan Besar K/B Gunung Rapat di sini pada kira-kira 6.30 petang, 12 September lepas. Lelaki itu didakwa mengikut Seksyen 302 Kanun Keseksaan, yang membawa hukuman mati jika sabit kesalahan. Pendakwaan dikendalikan Timbalan Pendakwa Raya K. Darinee, manakala, tertuduh diwakili Peguam R. Rajasegaran. Mahkamah menetapkan,9 November depan untuk sebutan semula kes,bagi mendapatkan laporan bedah siasat. Sementara itu, Rajasegaran ketika ditemui memaklumkan anak guamnya yang tidak bekerja itu, perlu mendapatkan rawatan susulan sakit mental di Hospital Tanjung Rambutan.– Bernama 
See author's posts
